เด็มโก้ ชูจุดแข็งรายได้หลากหลายล่อสถาบันซื้อหุ้น
DEMCO ชูธุรกิจพลังงานทดแทน เสริมรับเหมา สร้างรายได้มั่นคงระยะยาว ปีนี้ขอรายได้ 5,000 ล้านบาท
6 ก.พ. 2554

DEMCO ชูธุรกิจพลังงานทดแทน เสริมรับเหมา สร้างรายได้มั่นคงระยะยาว ปีนี้ขอรายได้ 5,000 ล้านบาท 
นายไพฑูรย์ กำชัย ผู้ช่วยกรรมการผู้จัดการ สายการเงินและบัญชี บริษัท เด็มโก้ (DEMCO) เปิดเผยถึงกรณีที่หุ้นเพิ่งเลื่อนชั้นมาซื้อขายในตลาดหลักทรัพย์แห่งประเทศไทยวันที่ 4 ก.พ.ที่ผ่านมาว่า ปีนี้จะเป็นปีแรกที่บริษัทอาจเข้าไปลงทุนด้านธุรกิจพลังงานแสงอาทิตย์ เพื่อสร้างความมั่นคงในระยะยาว ขณะที่ธุรกิจรับเหมาก่อสร้างมีความเสี่ยงต้องลุ้นการประมูลงานตลอดเวลา 



ไพฑูรย์
ปัจจุบันบริษัทจะเข้าประมูลงานก่อสร้างโรงไฟฟ้าพลังงานแสงอาทิตย์มูลค่า 5,000 ล้านบาท ซึ่งยังไม่รวมส่วนนี้คาดว่าปี 2554 บริษัทจะมีรายได้รวม 5,000 ล้านบาทแบ่งเป็นธุรกิจรับเหมาติดตั้งเสาไฟฟ้าปกติ 2,000-2,500 ล้านบาท และการลงทุนพลังงานลมที่จะเริ่มรับรู้รายได้ปีนี้เต็มปีกว่า 2,000 ล้านบาท 
นายไพฑูรย์ กล่าวว่า บริษัทมีงานที่รอรับรู้รายได้ (แบ็กล็อก) ทั้งหมด 5,200 ล้านบาท แบ่งเป็น ธุรกิจรับเหมา 1,700 ล้านบาท และพลังงานลม 3,500 ล้านบาท ซึ่งส่วนใหญ่รับรู้ภายในปีนี้และปีหน้า
ส่วนแนวโน้มระยะยาว บริษัทขอใช้เวลาอีก 3 ปี (2554-2556) เพื่อเตรียมรับงานก่อสร้างติดตั้งเสาโครงข่ายไฟฟ้าและพลังงานทดแทนกับประเทศเพื่อนบ้าน โดยเฉพาะกลุ่มอาเซียน และกำลังเจรจากับพันธมิตรมาเลเซีย
สำหรับการย้ายหุ้นจากตลาดหลักทรัพย์ เอ็ม เอ ไอ (mai) มาซื้อขายในกลุ่มอสังหาริมทรัพย์และก่อสร้าง หมวดพัฒนาอสังหาริมทรัพย์ ถือเป็นบันไดความสำเร็จขั้นหนึ่งที่ทำให้บริษัทมีนักลงทุนกลุ่มสถาบันเข้ามาซื้อขายหุ้นมากขึ้นจากปัจจุบันถืออยู่ในระดับ 7% 
“บริษัทชูจุดแข็งทำธุรกิจรับเหมาติดตั้งเสาไฟฟ้า โทรคมนาคม หรือการรับเหมาติดตั้งด้านพลังงานทดแทนให้ลูกค้า ไม่เหมือนรับเหมาก่อสร้างทั่วไป และธุรกิจเติบโตแข็งแกร่งเป็นตัวดึงดูดนักลงทุนเข้ามาลงทุนในหุ้น DEMCO” นายไพฑูรย์ กล่าว